钦定古今图书集成/明伦汇编/交谊典/第028卷 > 《金坛县保甲乡约记》王樵
## 钦定古今图书集成/明伦汇编/交谊典/第028卷 > 《金坛县保甲乡约记》王樵

保甲乡约，实古司徒之教法也。“五家为比，十家为联，
五人为伍，十人为联，四闾为族，八闾为联，使之相保
相爱，有罪奇邪则相及”，此即保法也。“州长各掌其州
之教治政令之法。正月之吉，各属其州之民而读法，
以考其道德行艺而劝之，以纠其过恶而戒之。自州
长而下弥亲民者，于教亦弥笃”，此即乡法也。三代而
下，惟汉此意犹存。彼所谓三老、啬夫者，得与县令、丞
以事相教，又置孝弟、力田二千石一人，盖其重之如
此，是以黎民醇厚，几于刑措。至我太祖高皇帝致治，
实远复成周之盛，上自六官，下至比闾之长，无不得
其人，重其仕。至亲降德音，以代面命令布满天下，所
谓《圣谕六条》者是已。主之以三老，家临而户至，朝命
而夕申，如父母之训子弟。至成祖文皇帝，又表章《家礼》，及取蓝田吕氏《乡约》，列于《性理》成书，颁降天下，使
诵行焉。噫二百馀年，治平之美，岂无自而然与？吾金
坛为地最僻，为俗最朴。三十年前，民有白首不识县
庭者，既而人物日以阜蕃，乃故俗渐失，识者忧之。万
历五载，西川刘侯以治洋有声，九重简命，移治金坛。
至则以安民厚俗之道，莫如《保甲》《乡约》二法，爰取近
贤之所已试者，而损益推行之，其详略适中，其条贯
尽善也。侯又躬先倡率，无问穷乡下里，靡不亲临督
视。轩车所至，民扶老携幼而往听之，为之感动兴起
至多矣。是岂声音笑貌所能为哉？侯之家行纯备，诚
意感人，盖在于未言之先，故其为教易成如是也。侯
且报政于朝，内召有期矣，父老子弟恐其久而或忘
也，请予记之。则谓之曰：“不忘在汝之心。盖所谓兴起
者，非是外来也，我固有之也。尊所闻，行所知，侯之条
约具在也，侯之劝民手抄具在也。愿相与坚守之，是
在父老子弟而已。”众曰：“诺。”是为《记》。